Cybernetica AS vanemteadur Jan Willemson leiab, et kuigi küberpättidel on võimalik Tallinna ja Tartu ühistranspordisüsteemides mingi jama kokku keerata on süsteemid siiski piisavalt turvalised.
Willemson on TÜ krüptograafia uurimisseminari kursuse juhendaja ja arvutiteadlane, kes andis tudengitele ülesande, mille kohaselt pidid nad otsima lähiväljaside ehk NFC ja RFID kaartides puudujääke. Püstitatud ülesande põhjal koostas uurimustöö Yauhen Yakimenka, kes leidis, et Tallinna ja Tartu ühistranspordikaardid on kloonitavad.
“Yauhen Yakimenka ei teinud tegelikult eriti midagi uut. Suuresti oli tegemist referatiivse tööga, mille “rosin” oli see, et ta käis reaalselt bussis ja kontrollis, kas kaart tõesti kõneleb seda protokolli, mida eelnevate andmete põhjal eeldada võiks. Kõneles küll,” ütles Geeniusele antud kommentaaris Willemson.